DA Den Europæiske Unions Tidende CE 78/199

(2004/C 78 E/0205)

SKRIFTLIG FORESPØRGSEL E-2969/03

af Roberto Bigliardo (UEN) til Kommissionen

(8. oktober 2003)

Om: Forvaltning af 150 000 EUR fællesskabsmidler — indblandelse af en rumænsk minister

Ifølge den rumænske presse forvalter ægtemanden og sønnen til den rumænske minister for europæisk integration på uregelmæssig vis 150 000 EUR, der er udbetalt af Kommissionen inden for rammerne af Leonardo da Vinci-programmet med henblik på erhvervsuddannelse. Ifølge den rumænske presse og oplysninger i det franske dagblad »Le Monde« af 23. september 2003 skulle Kommissionen have sendt eksperter af sted, som kun opholdt sig en eneste dag i Bukarest hovedsagelig i EU's repræsentationskontor.

1. Kan Kommissionen redegøre for, hvilken troværdighed denne form for fællesskabsprogram har, som udbetaler midler til selskaber, der forvaltes af nære familiemedlemmer af en minister, der er ansvarlig for den europæiske integration?

2. Kan Kommissionen ligeledes forelægge et detaljeret regnskab over anvendelsen af disse midler i følgende selskaber: — Haka Industrienlagen — Millenium — Imes — Debrom?

3. Hvad agter Kommissionen at gøre for at afhjælpe denne situation?

Svar afgivet på Kommissionens vegne af Viviane Reding

(18. november 2003)

Beløbet på 150 000 EUR vedrører to mobilitetsprojekter, som blev indgivet i 2000 (dvs. inden Hildegard Carola Puwaks blev udnævnt til minister for europæisk integration), og to andre mobilitetsprojekter, som blev indgivet i 2001.

Den finanskontrol, som er foretaget af fire kommissionstjenestemænd (to dage i Bukarest efterfulgt af en gennemgang i Bruxelles af de modtagne dokumenter), har vist, at de procedurer, som er blevet benyttet af det nationale rumænske kontor med ansvar for evaluering af projektforslagene i 2000 og 2001, bygger på princippet om anvendelse af uafhængige eksperter.

Kommissionen har ikke konstateret forhold, som tyder på ekstern indflydelse på processen, navnlig fra den daværende rumænske regerings side.

Det skal bemærkes, at virksomhederne Imes og Haka, der var på tale på tidspunktet for indgivelsen af forslagene, er blevet erstattet af henholdsvis Millenium Consulting og DE*BE*ROM som værtspartnere for praktikanterne.

Mobilitetsstøtteforanstaltningen er genstand for en decentral styring under de nationale myndigheders ansvar, i dette tilfælde det rumænske undervisningsministerium. Dette har nedsat et særligt udvalg med den opgave at gennemføre en ny komplet analyse af rapporterne fra de fire omhandlede projekter, og især af udgiftsbilagene. Resultaterne af denne analyse skulle forelægge i den første uge af november 2003. Undervisningsministeriet har forpligtet sig til at gøre alt, hvad der er nødvendigt med henblik på disse resultater.

Kommissionen følger opmærksomt resultaterne af det rumænske undersøgelsesudvalgs arbejde.

Som opfølgning på førnævnte undersøgelsesmission har en detaljeret analyse foretaget af Generaldirektoratet for Uddannelse og Kultur, som denne gang vedrørte forvaltningen af fællesskabstilskuddet til de fire projekter, afsløret uregelmæssigheder. Kommissionen har underrettet de nationale rumænske myndigheder om sine reaktioner. Sagen er desuden blevet forelagt for Det Europæiske Kontor for Bekæmpelse af Svig, idet dette er blevet anmodet om at vurdere påstandene og at stå til rådighed for de pågældende myndigheder med al mulig støtte.

Under alle omstændigheder blev det nationale rumænske kontor allerede i slutningen af 2001 anmodet om at udarbejde en plan til forbedring af mobilitetsprocedurerne.

Mere generelt har Kommissionen siden januar 2002 iværksat etableringen i alle deltagerlande af et kvalitetssikringssystem i de forskellige faser af foranstaltningen til støtte for mobilitet.

Den kommende fase består i at:

— udvikle en kvalitetssikringsmetode på partnerskabsområdet: oprettelse af et »Leonardo da Vinci-charter«, der fastlægger projektlederens og hans partneres forpligtelser

— forbedre støttemodtagernes rapporteringsordning for at opnå et konkret indblik i forløbet af praktikperioderne